སྤྱིར་བློ་གང་ཞིག་ཡུལ་ལ་འཇུག་སྐབས་གོ་རིམ་ངེས་ཅན་ཞིག་ཡོདཔའི་ནང་ནས་ལོག་ཤེས་ནས་མགོ་བཙུགས་ཏེ་མངོན་སུམ་བར་འཇུག་པའི་རིམ་པ་འདི་བློ་ཡུལ་ལ་འཇུག་ཚུལ་ཐག་རིང་ཤོས་དེ་ཡིན།ལོག་ཤེས་ནས་མགོ་འཛུགས་དགོས་པའི་ངེས་པ་མེད།སྐབས་རེ་ཐེ་ཚོམ་ནས་འཇུག་པ་ཡོད་ལ།ཡིད་དཔྱོད་དང་རྗེས་དཔག་ནས་འཇུག་པའང་ཡོད་པ་མ་ཟད།ཐད་ཀར་མངོན་སུམ་ནས་འཇུག་པ་ཡང་ཡོང་་གི་ཡོད་པ་ང་ཚོས་མྱོང་བས་གྲུབ།འོན་ཀྱང་འདིར་ཐོག་མར་མི་ཕལ་པའི་བློ་བྱེ་བྲག་པ་གཅིག་ལོག་ཤེས་ནས་མངོན་སུམ་བར་རིམ་གྱིས་ཡུལ་ལའཇུག་ཚུལ་་མདོ་ཙམ་ཞུ་ན།དེ་ཡང་ཡུལ་གྱི་གནས་ལུགས་ལ་རྨོངས་པའི་མི་ཤེས་པའི་དབང་གིས་ཡུལ་དེར་སྒྲོ་འདོགས་དང་སྐུར་འདེབས་ཀྱི་ལོག་ཤེས་འབྱུང་ཞིང་།རྒྱུ་མཚན་ལ་བརྟེན་ནས་བསམ་བློ་ཞིབ་ཏུ་བཏང་བས་རིམ་བཞིན་ཐེ་ཚོམ་དང་ཡིད་དཔྱོད་རྗེས་དཔག་རྣམས་སྐྱེ་ཞིང་།རྗེས་དཔག་གི་རྒྱུན་ཡང་ཡང་གོམས་པས་བཅད་ཤེས་དང་མངོན་སུམ་རིམ་གྱིས་འབྱུང་བའི་གོ་རིམ་ཞིག་ཡོད་ལ།རིམ་པ་འདི་ནི་ཚན་རིག་པ་ཚོས་ཆོས་གང་དང་གང་ཡིན་རུང་ཆོས་དེའི་གནས་ལུགས་ཇི་བཞིན་མ་ཤེས་པ་ཞིག་གི་ཐོག་ནས་ཆོས་དེའི་གནས་ལུགས་ཤེས་ཐབས་བྱེད་པ་དང་ཕལ་ཆེར་འདྲ་བོ་ཡོད།འདི་ལྟར་རིམ་གྱིས་འཇུག་ཚུལ་བཤད་པའི་ཤུགས་ལ་བློ་དེ་དག་ཚད་མ་དང་ཚད་མིན་གང་ཡིན་གྱི་དབྱེ་མཚམས་ཡང་གསལ་རྟོགས་ཐུབ།ཤེས་པ་དེ་དག་ཐམས་ཅད་དབང་ཤེས་དང་ཡིད་ཤེས་གཉིས་སུ་འདུ་ཞིང་།དེ་གཉིས་ཀྱིས་ཡུལ་རྟོགས་ཚུལ་གྱི་ཁྱད་པར་མི་འདྲ་བ་ཡོད་དེ།དབང་ཤེས་རྣམས་ཀྱིས་ཡུལ་རྟོགས་པ་ལ་དམིགས་བསལ་གྱི་ཁྱད་ཆོས་གསུམ་ཚང་དགོས་པ་ཡིན།ཡང་ཤེས་པ་ཡུལ་ལ་འཇུག་ཚུལ་རིམ་པ་མི་འདྲ་བ་གཉིས་ཡོད་པ་ནི།སེལ་བ་དང་སྒྲུབ་པའི་སྒོ་ནས་ཡུལ་ལ་འཇུག་ཚུལ་དེ་ཡིན་ལ།རྟོག་མེད་ཀྱི་ཤེས་པ་རྣམས་ཡུལ་ལ་འཇུག་པའི་ཚེ་ཡུལ་དེ་ཐད་ཀར་རྗེན་ཆར་དུ་རིག་ཐུབ་ཀྱི་ཡོད།དེ་ལ་སྒྲུབ་པའི་སྒོ་ནས་འཇུག་པ་ཞེས་བརྗོད།རྟོག་པ་རྣམས་རང་ཉིད་གང་ལ་འཇུག་པའི་ཚེ་ཡུལ་དེ་ཐད་ཀར་རྗེན་འཆར་དུ་འཆར་མི་ཐུབ་པར་ཤེས་པ་རང་ཉིད་ཀྱིས་རང་ཉིད་གང་ལ་འཇུག་པའི་ཡུལ་དེ་དང་ཆ་འདྲ་བའི་སྣང་ཆ་ཞིག་འཕྲལ་དུ་ཕར་བློས་སྤྲོས་ཏེ་སྣང་ཆ་དེ་གཟུང་ཡུལ་དུ་བྱེད་པའི་སྒོ་ནས་ཡུལ་དེ་ལ་འཇུག་གི་ཡོད།དེ་ལ་སེལ་བས་སྒོ་ནས་འཇུག་པ་ཞེས་བརྗོད་ཀྱི་ཡོད།རྟོག་པ་བཞིན་དུ་བརྗོད་བྱེད་ཀྱི་སྒྲ་རྣམས་ཀྱང་རང་ཡུལ་ལ་སེལ་བའི་སྒོ་ནས་འཇུག་པ་ཡིན།